KISKŐRÖS VÁROS POLGÁRMESTERE

ELŐTERJESZTÉS

(a képviselő-testület 2012. augusztus 15-i rendes ülésére)

TÁRGY: PANAMA-NK CUKRÁSZAT KFT. ÁLTAL BÉRELT INGATLAN HELYISÉGBÉRLETI JOGÁNAK ÁTRUHÁZÁSA
Az önkormányzati vagyonról, a vagyon hasznosításáról szóló Kiskőrös Város Önkormányzata Képviselő- testületének 13/1992. (VII.8.) önk. rendelete 6. §- a lapján - Kiskőrös Város Önkormányzata által lefolytatott nyilvános pályázati eljárást követően - bérbe adta az Önkormányzat tulajdonát képező kiskőrösi 2676 hrsz-ú, természetben Kiskőrös, Petőfi tér 4. szám alatt lévő Művelődési Központ épületének, A Városi Könyvtár főbejáratától balra eső, külön bejáratú, 81 m2 vendégtér, 72 m2 raktártér, összesen 153 m2 alapterületű, több helyiségből álló részét, és az árkád alatti, összesen 43 m2 nagyságú területét cukrászda működtetése céljára a Panama- NK Cukrászat Kft. részére, 5 éves időtartamra.
A Panama- NK Cukrászat Kft. ügyvezetője jelezte szándékát, miszerint helyiségbérleti jogát a Süteményország Kereskedelmi és Szolgáltató Bt. elnevezésű gazdasági társaság részére kívánja átruházni.
A lakások és helyiségek bérletéről, elidegenítéséről, valamint a lakáscélú támogatásokról szóló 6/1994. (V. 12.) önk. rendelete 26. §-a értelmében ,,A bérlő a helyiség bérleti jogát a bérbeadó hozzájárulásával másra átruházhatja, elcserélheti, vagy a helyiséget albérletbe adhatja.

A bérbeadó a helyiség bérleti jogának átruházásához, vagy elcseréléséhez, illetőleg a helyiség albérletbe adásához hozzájárul, ha az új bérlő a helyiségben a korábbi tevékenységet változatlanul folytatja, vagy az új bérlő által gyakorolni kívánt tevékenységnek a jogszabály által előírt feltételei biztosíthatók, és az e tevékenység a helyiség rendeltetésszerű használatát nem veszélyezteti.” 

A jelenleg érvényes bérleti szerződéssel rendelkező gazdasági társaság – mint bérleti díj, valamint közterület használati díj fizetésére kötelezett – jelentős összegű hátralékot halmozott fel az utóbbi időszakban, tekintettel arra, hogy a szerződésben vállalt határidőben történő fizetési kötelezettségét elmulasztotta. A fentiekre tekintettel a helyiségbérleti jogviszony átruházásának további feltétele, hogy a Panama NK- Cukrászat Kft. jelenleg fennálló tartozását, a leendő bérlő közjegyző előtt tett tartozáselismerése és annak közokiratba foglalása alapján átvállalja.   A Polgári Törvénykönyvről szóló 1959. évi IV. törvény 286. § (1) bekezdése értelmében ,,a jogosult a harmadik személy részéről felajánlott teljesítést is köteles elfogadni, ha ehhez a kötelezett hozzájárult, és a szolgáltatás nincs személyhez kötve, illetőleg nem igényel olyan szakértelmet vagy képességet, amellyel a harmadik személy nem rendelkezik. A kötelezett hozzájárulása nem szükséges, ha a harmadik személynek törvényes érdeke fűződik ahhoz, hogy a teljesítés megtörténjék.”
A tartozásátvallásról szóló megállapodás különleges bizonyító ereje abban áll, hogy közhiteles módon igazolja, hogy a benne foglalt nyilatkozatot az okiratban szereplő személy megtette. A közjegyzői okirat alapján a szerződés jogosultja bírósági peres eljárás nélkül élhet a közvetlen bírósági végrehajtás kérésének lehetőségével, amennyiben a szerződésben vállalt kötelezettség önkéntes teljesítése elmarad.

A közjegyző előtt tett tartozásátvállaló megállapodás és kötelezettségvállaló nyilatkozat a kötelezett és az átvállaló között 2012. augusztus 13. napján létrejött, mely a határozat 2. sz. mellékletét képezi.

A fentiek alapján javasolom, hogy a Képviselő-testület járuljon hozzá, hogy a Panama NK- Cukrászat Kft. a helyiségbérleti jogviszonyát átruházza – ugyanazokkal a feltételekkel, a továbbiakban is cukrászda működtetése céljára - a Süteményország Kereskedelmi és Szolgáltató Bt. részére.
Kiskőrös, 2012. augusztus 13.


Domonyi László sk.


polgármester

HATÁROZAT-TERVEZET

1. A Képviselő-testület hozzájárul ahhoz, hogy a Panama NK- Cukrászat Kft. az Önkormányzat tulajdonát képező, kiskőrösi 2676 hrsz-ú, természetben Kiskőrös, Petőfi tér 4. szám alatt lévő Művelődési Központ épületének, A Városi Könyvtár főbejáratától balra eső, külön bejáratú, 81 m2 vendégtér, 72 m2 raktártér, összesen 153 m2 alapterületű, több helyiségből álló részére, és az árkád alatti, összesen 43 m2 nagyságú területére vonatkozó helyiségbérleti jogviszonyát átruházza – a továbbiakban is cukrászda működtetése céljára – a Panama NK- Cukrászat Kft. és az Önkormányzat között 2007. november 05. napján kötött szerződésben meghatározott ugyanazon feltételekkel- a Süteményország Kereskedelmi és Szolgáltató Bt. részére.
2. A Képviselő- testület felhatalmazza a polgármestert a határozat mellékletét képező bérleti szerződés megkötésére.

Felelős:
polgármester

Határidő: 
2012. augusztus 27.
1. sz melléklet a …/2012. sz Képviselő- testületi határozathoz

BÉRLETI SZERZŐDÉS
tervezet
amely létrejött egyrészről Kiskőrös Város Önkormányzata (6200 Kiskőrös, Petőfi tér 1.), mint bérbeadó (a továbbiakban: Bérbeadó), másrészről

a Süteményország Kereskedelmi és Szolgáltató Bt. (6200 Kiskőrös, Luther tér 4. IV./12.; adószám: 20599320-1-23, képviseli Gunda Ildikó ügyvezető) mint bérlő (a továbbiakban: Bérlő) között az alulírott napon és helyen, az  alábbi feltételek mellett:

1. Az önkormányzati vagyonról, a vagyon hasznosításáról szóló Kiskőrös Város Önkormányzata Képviselő- testületének 13/1992. (VII.8.) önk. rendelete 6. §- a lapján - Kiskőrös Város Önkormányzata által lefolytatott nyilvános pályázati eljárást követően - bérbe adta az Önkormányzat tulajdonát képező kiskőrösi 2676 hrsz-ú, természetben Kiskőrös, Petőfi tér 4. szám alatt lévő Művelődési Központ épületének, A Városi Könyvtár főbejáratától balra eső, külön bejáratú, 81 m2 vendégtér, 72 m2 raktártér, összesen 153 m2 alapterületű, több helyiségből álló részét, és az árkád alatti, összesen 43 m2 nagyságú területét cukrászda működtetése céljára a Panama- NK Cukrászat Kft. részére, 5 éves időtartamra.

2. A Képviselő-testület …./2012. számú határozatában hozzájárult ahhoz, hogy a Panama NK- Cukrászat Kft. a szerződés 1. pontjában meghatározott helyiségekre vonatkozó helyiségbérleti jogviszonyát átruházza – a továbbiakban is cukrászda működtetése céljára - a Süteményország Kereskedelmi és Szolgáltató Bt. részére.
3. Kiskőrös Város Önkormányzata jelen szerződés 2. pontjában, valamint a lakások és helyiségek bérletéről, elidegenítéséről, valamint a lakáscélú támogatásokról szóló 6/1994. (V.12) önk. rendelet 26.§- ban foglaltakra tekintettel kijelöli a szerződés 1. pontjában megjelölt ingatlan kijelölt helyiségeinek bérlőjéül a Süteményország Kereskedelmi és Szolgáltató Bt. gazdasági társaságot.
4. Szerződő felek rögzítik, hogy Bérlő a közte és a tulajdonos között létrejött bérleti szerződés alapján birtokában van a megállapodás tárgyát képező helyiségeknek.

5. Szerződő felek rögzítik, hogy az ingatlanban található ingóságok- ideértve a helyiségekben Bérlő által felszerelt külső és belső neonokat, csapokat, függönyöket, riasztórendszert, klímaberendezéseket, légfüggönyt, mosogatókat, beépített hűtő és fagyasztókamrát, villanyóra elosztószekrényt, a falakon felszerelt fa, gyékény és vas burkolatokat, valamint az üzlettér belső berendezési tárgyait- Bérlő tulajdonát képezik.
6. Jelen szerződés aláírása napján lép hatályba és - az Önkormányzat, valamint a Panama- NK Cukrászat Kft. között 2007. november 05. napján létrejött szerződésben foglaltak alapján - 2012. november 04. napjáig érvényes.
7. Bérlő saját költségén köteles gondoskodni arról, hogy a helyiségek a bérleti jogviszony egész időtartama alatt alkalmasak legyenek a rendeltetésszerű használatra.

8. Szerződő felek megállapodnak, hogy a bérbevett épületrész és az árkád alatti terület kizárólag cukrászat céljára használható, ahol szeszesitalt forgalomba hozni nem lehet.

9. Szerződő felek a bérleti díjat havi 463.910,- Ft + ÁFA összegben állapítják meg, mely összeget Bérlő havonta előre, a tárgyhót megelőző hónap 15. napjáig átutal Bérbeadó 10701300-67146738-51100005 számú bankszámlájára.

10. A 7. pontban megállapított bérleti díjat évente valorizálni kell és azt a megelőző évi – a KSH által közzétett- éves fogyasztói árindexel megnövelve kell kiszámítani. Az így kiszámított és Bérbeadó által közölt új bérleti díjat Bérlő a közlést követő hónap 1. napjától köteles megfizetni.

11. A bérleti díj késedelmes fizetése esetén Bérbeadó a mindenkor hatályos jogszabály és érték szerint megállapított mértékű késedelmi kamatot számít fel.

12. A bérbevett helyiségek állagmegóvásához szükséges belső karbantartási, felújítási intézkedések megtétele Bérlő kötelezettsége és annak költségére történik. Bérlő a bérbe vett helyiségekben átalakítást csak a Bérbeadó előzetes írásban adott hozzájárulásával végezhet.

13. Bérlő köteles gondoskodni a helyiségekhez tartozó üzlethomlokzat (portál), kirakatszekrény, védtető, ernyős szerkezet, biztonsági berendezések karbantartásáról, Bérlő tevékenysége érdekében szükséges mértékben, az ezt meghaladó felújításokról, cseréről, pótlásokról Bérbeadó gondoskodik.

14. Bérlő köteles gondoskodni az épület olyan központi berendezéseinek karbantartásáról, amelyeket kizárólagosan használ, illetve tart üzemben, az épület, továbbá közös használatra szolgáló helyiségek és területek tisztántartásáról, ha Bérlő tevékenysége miatt vált szükségessé, továbbá Bérlő tevékenységével kapcsolatban keletkezett nem háztartási szemét elszállításáról.

15. Bérlő köteles gondoskodni a bérbe vett árkád alatti terület és az előtte lévő járdaszakasz folyamatos tisztántartásáról.

16. Szerződő felek rögzítik, hogy Bérbeadó a bérbe adott helyiségeket a biztonságtechnikai és tűzvédelmi előírásoknak megfelelően adja bérbe. A bérleti szerződés időtartama alatt a hatósági előírások betartása, az esetleges érintésvédelmi vizsgálatok elvégeztetése Bérlő felelőssége és Bérlő költségére történik.

17. Bérlő köteles Bérbeadót értesíteni, ha Bérbeadót terhelő munkálatok szükségessége merül fel, és köteles megengedni, hogy Bérbeadó azokat elvégezze, továbbá a károk elhárításához szükséges intézkedéseket megtegye, az elmulasztásból eredő károkért felelős.

18. A bérleti díj a közüzemi szolgáltatások díját nem foglalja magában. Bérlő a közüzemi szolgáltatásokat az alábbiak szerint fizeti:

· elektromos áram: Bérlő a szolgáltatás díját közvetlenül a szolgáltató szervezetnek fizeti, ezért kötelezettséget vállal arra, hogy a jelen szerződés megkötésétől számított 3 napon belül szolgáltatási szerződéskötést kezdeményez a szolgáltatóval.

· a víz és csatornahasználat díjának megfizetése az épületben elhelyezett almérő által mért tényleges fogyasztás alapján történik. Bérlő kötelezettséget vállal arra, hogy jelen szerződés megkötésétől számított 3 napon belül megállapodás kötést kezdeményez a KUNSÁG-MÉDIA Kht.-vel (amely közszolgáltatási szerződést kötött a KŐRÖSVÍZ Kft.-vel) a vízdíj részére történő megtérítése céljából.

· fűtés: Bérlő tudomással bír arról, hogy a helyiségek fűtése a helyiségeknek az utcafronti részén elhelyezett kettő radiátorral történik, a Petőfi Sándor Városi Könyvtár (a továbbiakban: könyvtár) fűtési rendszerén keresztül. A könyvtár a nyitvatartási idején kívül csak temperáló fűtést biztosít. Szerződő felek megállapítják, hogy a könyvtár fűtési rendszere által fűtött összes helyiség 16%-a Bérlő által jelen szerződéssel bérbevett helyiség. Figyelemmel arra, hogy Bérlő által bérelt helyiségekben elhelyezett fűtőtestek nem biztosítják a helyiségek megfelelő fűtését, szerződő felek megállapodnak, hogy Bérlő a könyvtár tényleges fűtési költségének 8%-át a könyvtár által kibocsátott számla alapján, a könyvtárnak megtéríti. Bérlő kötelezettséget vállal arra, hogy a jelen szerződés aláírásától számított 3 napon belül megállapodás-kötést kezdeményez a könyvtárral a fent meghatározott fűtési költség megtérítése céljából.

19. Felek kölcsönösen úgy egyeznek meg, hogy Bérlő 3 hónapos felmondással, a hónap utolsó napjával felmondhat.

20. Bérbeadó a következő hónap utolsó napjával felmondhat, ha Bérlő a bérleti díj fizetésével elmarad, vagy a szerződésben vállalt kötelezettségét megszegi és fizetési, illetve egyéb kötelezettségének írásbeli felszólítás ellenére sem tesz eleget.

21. Bérlő a szerződés megszűnésével egyidejűleg köteles a bérbevett helyiségeket, azok tartozékait kifestve, mázolva, a hibás berendezéseket kijavítva rendeltetésszerű használatra alkalmas állapotban Bérbeadónak átadni. Bérlő cserehelyiségekre igényt nem tarthat.

22. Amennyiben Bérlő a bérleti jogviszony megszűnésének napján a bérleményt nem üríti ki, köteles használati díjat fizetni Bérbeadó részére arra az időre, amíg azt jogcím nélkül használja. A használati díj mértéke a jogcím nélküli használat idejére a bérleti díj kétszerese.

23. Jelen szerződésben nem szabályozott kérdésekben szerződő felek a Polgári Törvénykönyvről szóló 1959. évi IV. törvény rendelkezéseit tekintik irányadónak.
24. Szerződő felek rögzítik, hogy jelen bérleti szerződés megszűnése esetén- kivéve, ha az a jelen szerződés 20. pontja alapján szűnik meg- Bérbeadó Bérlő részére előbérleti jogot enged.

Szerződő felek jelen szerződést, mint akaratukkal mindenben megegyezőt, helybenhagyólag írtál alá.

K i s k ő r ö s, 2012. április 10. 

Kiskőrös Város Önkormányzata           Süteményország Kereskedelmi és Szolgáltató Bt.,
mint bérbeadó képviseletében:               mint bérlő képviseletében:

   Domonyi László
Gunda Ildikó

     polgármester                                                                    ügyvezető                                     
Ellenjegyzem:

                             dr. Csertő Gyula

                                       jegyző

